Mikk Titma

**Mikk Titma** (2. november 1939 Tallinn – 28. veebruar 2026 Redwood City, California) oli eesti sotsioloog. 

## Haridus
Ta lõpetas 1958. aastal Pärnu 2. Keskkooli ja 1963. aastal Tartu Riikliku Ülikooli õigusteaduskonna. Aastatel 1965–1968 oli ta samas aspirant. 1968. aastast filosoofiakandidaat ja 1974. aastast (kinnitus 1975. aastast) filosoofiadoktor. Alates 1981. aastast oli ta Tartu Riikliku Ülikooli professor.

## Töökäik
Ta oli aastatel 1963–1965 Tartu Riikliku Ülikooli filosoofiakateedri õpetaja, 1969–1975 vanemõpetaja, 1966–1975 sotsioloogiaga tegeleva kommunistliku kasvatuse laboratooriumi juhataja. Aastatel 1975–1988 oli ta Eesti NSV TA Ajaloo Instituudi sotsioloogiasektori juhataja.

Aastatel 1976–1983 töötas ta Tallinna Polütehnilises Instituudis: 1976–1979 teadusliku kommunismi kateedri dotsent, 1979–1983 professor (osalise koormusega).

Aastatel 1988–1991 oli ta Eesti Teaduste Akadeemia Filosoofia, Sotsioloogia ja Õiguse Instituudi teadur. Alates 1991. aastast oli ta  Stanfordi ülikooli (USA) teadur ja vanemteadur. 

Lisaks töötas ta aastatel 1999–2005 Tartu Ülikooli sotsioloogiaprofessorina ja hiljem erakorralise vanemteadurina: Tartu Ülikooli sotsiaalteaduskonna professor 1999–2002; sotsioloogia ja sotsiaalpoliitika osakonna sotsioloogia teooria ja ajaloo õppetooli professor 2002–2005; sotsioloogia ja sotsiaalpoliitika erakorraline vanemteadur 2005. aastast.

Ta on juhtinud longituuduuringuid "Teed ja rajad" alates 1966. aastast ning "Põlvkonna eluteed" alates 1982. aastast. 

Mikk Titma oli ELKNÜ Keskkomitee liige 1965–1970; EKP Keskkomitee liige ja novembrist 1988 märtsini 1990 Vaino Väljase meeskonnas EKP Keskkomitee ideoloogiasekretär.

Aastatel 1990–1991 oli Eesti NSV Ülemnõukogu saadik.

Titma oli ka koos Siim Kallase, Tiit Made ja Edgar Savisaarega üks projektile Isemajandav Eesti allakirjutanuid.

Pärast Eesti Vabariigi iseseisvuse taastamist asus ta tööle Stanfordi Ülikoolis, kuid valiti samas ka 1998. aastal Tartu Ülikooli sotsioloogia osakonna professoriks, kus töötas (aeg-ajalt Ameerikast kohale lennates) kuni 2005. aastani.

2005. aastal jätkas ta lisaks Stanfordi teaduri ametikohale tööd ka Tartu Ülikoolis erakorralise teadurina, kelle peamine uurimisteema on sotsiaalne mobiilsus. Tema suurimaks panuseks Eesti sotsioloogiasse võib pidada longituuduuringute läbiviimist.

## Teadustöö põhisuunad
Põlvkondade sotsiaalne taastumine, mobiilsus ja kihistumine, noore põlvkonna vaimsus, kõrghariduse arengupotentsiaal; kirjutanud neil teemadel publikatsioone; avaldanud ja toimetanud monograafiaid. 

## Teaduskorralduslik tegevus
Sotsioloogiauuringute, eriti noorsoo ja haridusuuringute algatajaid Eestis 1960ndail ja rahvusvahelise uuringu “Põlvkonna eluteed” organisaatoreid 1982. Eesti Sotsioloogide Liidu liige; Rahvusvahelise Sotsioloogide Assotsiatsiooni (ISA) liige; akadeemiliste sotsioloogia-alaste koolitusprogrammide juhendaja 1999–…; Vabariigi Presidendi Akadeemilise Nõukogu sotsiaalarengu komisjoni liige 2002–2006.

## Ühiskondlik tegevus
Eesti Üliõpilaste Ehitusmaleva 350-liikmelise rühma juht ehitustöödel Kasahstanis 1965; Isemajandava Eesti (IME) kontseptsiooni üks algatajatest 1987; kuulus rühmitusse Vaba Eesti; Eesti NSV Ülemnõukogu XII koosseisu / EV Ülemnõukogu liige 1990–1991.

## Tunnustus
* 1987 – Eesti NSV riiklik preemia 
* 1987 – majandusmõtte rändauhind

## Publikatsioone
*1990 Paul Kenkmann, Ellu Saar, Mikk Titma, Jaak Uueküla. "Ühe põlvkonna elutee". Tallinn: Olion
*1994 Paul Kenkmann, Ellu Saar, Mikk Titma. "Estonian Sociology: The Emergence of an Empirical Tradition". // Eastern Europe in transformation: the impact on sociology. Toimetajad Mike Forrest Keen, Janusz Mucha. Westport: Greenwood Press, lk 157–162
*1996 Titma, Mikk; Silver, Brian D.; Anderson, Barbara A. (toimetajad). "Estonia’s Transition from State Socialism: Nationalities and Society on the Eve of Independence. Part I". Historical Context and Survey Design. Special Issue of International Journal of Sociology 26 (1)
*1996 Titma, Mikk; Silver, Brian D.; Anderson, Barbara A. (toimetajad). "Estonia’s Transition from State Socialism: Nationalities and Society on the Eve of Independence. Part II". Political Attitudes and Behavior. Special Issue of International Journal of Sociology 26 (2)
*1996 Titma, Mikk; Silver, Brian D.; Anderson, Barbara A. (toimetajad). "Estonia’s Transition from State Socialism: Nationalities and Society on the Eve of Independence. Part III". Social and Economic Life. Special Issue of International Journal of Sociology 26 (3)
*1997 Titma, Mikk (toimetaja). Социальное расслоение возрастной когорты: выпускники 80-х в постсоветском пространстве: международный лонгитюдный проект "Пути поколения": третий этап / Институт социологии Российской Академии Наук, Центр социальных исследований по Восточной Европе (Эстония)
*1999 "Kolmekümneaastaste põlvkonna sotsiaalne portree". Toimetaja Mikk Titma. Tartu Ülikool, Teaduste Akadeemia Kirjastus
*2000 Mikk Titma, Nancy Brandon Tuma. "Modern Russia". Boston: McGraw-Hill
*2001 "Sõjajärgse põlvkonna elutee ja seda kujundanud faktorid". Toimetaja Mikk Titma. Tartu Ülikooli Kirjastus
*2002 Mikk Titma. "Sociology: Estonia". Toimetajad Max Kaase, Vera Sparschuh, Agnieszka Wenniger. Three Social Science Disciplines in Central and Eastern Europe. Handbook on Economics, Political Science and Sociology (1989 2001). Budapest: Social Science Information Center/IZ/Collegium, lk 425–436. Mikko Lagerspetzi arvustus
*2002 Kadri Aas, Mare Ainsaar, Anne Põder, Ave Roots, Andu Rämmer, Mikk Titma, Liina-Mai Tooding. "30- ja 50- aastaste põlvkonnad uue aastatuhande künnisel". Tartu Ülikooli Kirjastus
*2003 Kadi Roosma, Mikk Titma, Nancy Brandon Tuma. "Education as a Factor in Intergenerational Mobility in Soviet Society." European Sociological Review 19 (3): lk 241–255
*2004 Rain Rosimannus, Mikk Titma. "Estonia" in Public Opinion and Polling Around the World. Geer, J. G. (toimetaja). Public Opinion and Polling Around the World: A Historical Encyclopedia, 2, Santa Barbara: ABC-CLIO. Lk 570–576
*2004 Mikk Titma, Liina-Mai Tooding, Nancy Brandon Tuma. "Communist Party Members. Incentives and Gains". // International Journal of Sociology. Vol. 34, (2), lk 72–99

## Isiklikku
Ta oli alates 2010. aastast abielus Stanfordi Ülikooli sotsioloogia emeriitprofessori Nancy Tumaga.

## Kirjandus
* EE 1996, 9 
* EE 2000, 14 
* EMajBL 2003 
* Kes on kes Eesti poliitikas 1988–1992. Tln, 1982, lk 67 
* Tallinna Polütehniline Instituut 1936–1986. Tln, 1986, lk 368 
* Universitas Tartuensis 1632–2007. Trt, 2007, lk 538, 662, 668